Medzi najväčšie exotické dovolenkové hity Slovákov počas zimnej sezóny patrí tropická Dominikánska republika, ktorú obľubujú najmä vo verzii all-inclusive.
Ostrovná krajina uprostred Karibiku, ktorej najstarší obyvateľ sa dožil až 128 rokov a ktorej sa väčšina hurikánov úspešne vyhýba, keďže ich z jej dráhy Portoriko odkláňa viac na sever.
Väčšinu rozlohy štátu i ostrova, na ktorom leží, tvoria hory s tropickou vegetáciou a dažďový prales. Ten pôvodní obyvatelia uctievali a uctievajú ako boha, aj s jeho 365 riekami a vodnými tokmi, na ktorých sa natáčal napríklad i film Piráti z Karibiku.
Napriek tomu, že práve táto prezidentská republika bola už v 15. storočí prvým miestom s európskym osídlením v celom Karibskom mori a že počas svojej histórie zviedla už niekoľko bojov o nezávislosť, dnes je prosperujúcim turistickým rajom so spokojnými obyvateľmi.
Pozitíva ambiciózneho cieľa
Zaujímavosťou je, že Dominika, ako tento štát na ostrove Hispaniola často nesprávne nazývajú zahraniční turisti (Dominika, bývalá britská kolónia, je iný, menší štát uprostred Karibiku), pred svojimi susedmi vedie napríklad v rozvoji geotermálnej energie. A vedie míľovými krokmi.
Vláda Dominikánskej republiky sa posledné roky tiež snaží zapojiť do ďalšej oblasti ekológie a ochrany prírody. Tentokrát bojuje s náznakmi pokazenej reputácie vo forme nelichotivých záberov na relatívne malé časti jej pobrežia plného plastov, ktoré často výrazne skresľujú skutočnú realitu.
Podľa americkej televízie CNN či miestneho periodika Dominican Today si chce meno aj s niektorými plážami mimo hotelových rezortov, ktoré sú v drvivej väčšine prípadov čisté a upravené, očistiť i zavedením úplného zákazu jednorázových plastových výrobkov. Najnovšie ho Dominikánci plánujú zaviesť najneskôr v roku 2020.
Ani občasný príliv plastov však dovolenkárov, vrátane tých slovenských, neodrádza. V roku 2018 krajinu navštívilo 6,5 milióna turistov, čiže asi o šesť percent viac než v roku 2017.
Aj kvôli príjmom z cestovného ruchu, ktoré hospodárstvo krajiny takpovediac živia, si Dominikánska republika stanovila naozaj ambiciózny cieľ – stať sa do roku 2020 prvým štátom na svete, ktorý bude odolný voči klimatickým zmenám.
Negatívnu reklamu sa vláda snaží obrátiť na pozitívnu a príležitostí má, najmä vďaka malebným plážam, priezračnému moru a džungli plnej života, viac než dosť.
Pláže, more a Bacardi
Dominikánska republika je so svojimi viac než 650 kilometrami piesočnatých pláží a tyrkysovou farbou mora naozajstným turistickým rajom. Najvyhľadávanejšou lokalitou cudzincov a Slovákov je s veľkým náskokom letovisko Punta Cana so slávnou plážou Bavaró, ktorá je jednou z najkrajších na svete aj podľa UNESCO.
V meste Puerto Plata sa zase viac zabavia mladí ľudia. Najmä tí, ktorí majú radi veľké vlny a surfovanie. Na svoje si tu prídu aj potápači a šnorchlisti. Pobrežie Karibského mora im ponúka priam pocit plavby v šampanskom.
Koniec-koncov, jeden z dominikánskych útesov nesie po tomto nápoji aj názov. Odvzdušnenie viacerých geotermálnych prameňov vytvára tisícky bublín a práve spomínaný efekt. Fakt, že sa medzi nimi dá bez problémov a pokojne plávať, je pre všetkých turistov skvelým bonusom.
Aby tých nápojov v spojení s Dominikánskou republikou nebolo málo, časť Cayo Levantado na jej polostrove Samaná sa zvykne označovať aj ako ostrov Bacardi, keďže práve na ňom sa natáčajú notoricky známe tropické reklamy tejto značky alkoholu.
Vďaka leteckému spojeniu priamo na letisko Samaná si túto netradičnú atrakciu môžu vychutnať aj slovenskí dovolenkári.
La bandera a podprsenky
Domáce, na viac než 90 percent kresťanské obyvateľstvo, zase oslavuje svoje najväčšie sviatky, akými sú Vianoce, Nový rok či Veľká noc, prevažne priamo na pláži. Aj z tohto dôvodu je naša zima najlepším obdobím, kedy si zvyky, tradície, kultúru a život miestnych turisti vychutnajú najviac.
Dominikánci hovoria, že každý turista by mal ochutnať ich najznámejší pokrm, ktorým je La Bandera, čiže jedlo z bielej ryže, fazule, mäsa, zeleniny a vyprážaných zrelých banánov. Počas sviatkov miestni zase obľubujú Sancocho Prieto, teda pokrm pripravený až zo siedmich druhov mäsa.
PELIKÁN RADÍ: Bez víz a cez Nemecko
Pri vstupe do Dominikánskej republiky si Slováci nemusia vybavovať žiadne víza. Vstupný poplatok do krajiny je už zahrnutý v cene každej letenky.
Jedinou podmienkou je teda pas s platnosťou najmenej šesť mesiacov po návrate z ostrova. Do Dominikánskej republiky sa pohodlne lieta z Viedne. Väčšinou s jedným pohodlným prestupom, najčastejšie na niektorom z nemeckých letísk.
Takmer vo všetkých itinerároch k Dominikánskej republike sa tiež píše o tom, aby návštevníci neplávali ďaleko od pobrežia. Morské prúdy karibskej krajiny sú tam skutočne silné. Opatrnosť je dôležitá aj pri plachtení a windsurfingu.
No a ak niečo prevažne kresťanskí Dominikánci naozaj nemajú radi na turistoch, teda, na ženskej polovici osadenstva zahraničných návštevníkov, tak je to opaľovanie sa hore bez.
História s nádychom pralesa
Na súši je v rámci ostrova najpopulárnejšie hikovanie, čiže pešia turistika v pralese a dominikánskych horách, alebo historické výpravy mestami. Také Santo Domingo, ktoré je hlavným mestom už od roku 1496 a žije v ňom približne polovica obyvateľov republiky, ponúka turistom program na dlhé dni.
Pri víkendových výpravách ostrovom je dôležité mať na pamäti, že nedeľa je tu posvätným dňom odpočinku. Skutočne. Ani neustále rastúci záujem turistov to zatiaľ nezmenil a zrejme aj preto si Dominikánska republika zachováva svoju pohodovú atmosféru. Nikto sa tu nikam neponáhľa.
V skratke. V nedeľu je všetko zatvorené. Samozrejme, okrem hotelových rezortov.
Do Dominikánskej republiky časť Slovákov cestuje aj za návštevou domorodého obyvateľstva - národa Kalinago. Jeho ľudia kedysi obývali celý Karibik, no európska kolonizácia a vojny ich zdecimovali natoľko, že svoje útočisko museli zredukovať len na malú časť ostrova Hispaniola.
Dominikánska republika je tak jediným miestom na svete, kde ich môžete stretnúť.
Kompletná dovolenka je lacnejšia
Pri Dominikánskej republike podľa Pelikána v drvivej väčšine prípadov platí, že kompletný dovolenkový balík v hoteli na pláži cez cestovnú kanceláriu je lacnejšia a tiež bezpečnejšia voľba.
"Ukazujú to dáta. Naše komplexné dovolenkové zájazdy a pobyty sú v priemere lacnejšie než u nás samostatne zakúpené letenky v kombinácii so samostatným ubytovaním," približuje Petra Belková, jeho produktová špecialistka.
Podľa nej ide o výhodnejšiu variantu aj v prípadoch neočakávaných situácií.
"Vďaka ochrane spotrebiteľa, ktorou sú cestovné kancelárie viazané viac než rezervačné portály s letenkami alebo ubytovaním, ponúkame i my našim dovolenkovým klientom rôzne extra záruky a služby," hovorí Belková, podľa ktorej vie byť veľkou výhodou aj pri Dominikánskej republike najmä 24-hodinová pomoc v prípade núdze, zmeny letov alebo zrušenia ubytovania.
Podľa odborníčky cestovnej kancelárie je medzi Slovákmi často vyhľadávaným bonusom aj bezplatná informačná schôdzku so slovensky hovoriacim delegátom či takzvané fakultatívne, čiže poznávacie a zábavné výlety so sprievodcom, rovnako bez jazykovej bariéry.
"V obľube sú predovšetkým pozorovania veľrýb s výletom na spomínaný slávny ostrov Bacardi, safari výlet v spojení so stretnutím domorodcov, tour po hlavnom meste Santo Domingo či 1,4 km dlhá zipline s voľným poklesom takmer 18 metrov priamo do jaskyne," uzatvára Belková.
Článok vznikol v spolupráci s cestovnou kanceláriou Pelikán.
Slobodné médiá a nezávislá žurnalistika existujú aj vďaka Vám.